CELEX: 32018D1275
Language: mt
Date: 2018-09-18 00:00:00
Title: Deċiżjoni tal-Kunsill (UE) 2018/1275 tat-18 ta' Settembru 2018 li taħtar il-membri tal-bord tal-għażla previsti fl-Artikolu 14(3) tar-Regolament (UE) 2017/1939

21.9.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 238/92
               
            
         DEĊIŻJONI TAL-KUNSILL (UE) 2018/1275
         tat-18 ta' Settembru 2018
         li taħtar il-membri tal-bord tal-għażla previsti fl-Artikolu 14(3) tar-Regolament (UE) 2017/1939
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra r-Regolament tal-Kunsill (UE) 2017/1939 tat-12 ta' Ottubru 2017 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (“l-UPPE”) (1), u b'mod partikolari l-Artikolu 14(3) tiegħu,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Skont l-Artikolu 14(3) tar-Regolament (UE) 2017/1939, għandu jitwaqqaf bord tal-għażla sabiex ifassal lista preselettiva ta' kandidati kwalifikati għall-pożizzjoni ta' Kap Prosekutur Ewropew u biex jipprovdi opinjoni motivata dwar il-kwalifiki ta' kandidati għal Prosekuturi Ewropej.
                  
               
                     (2)
                  
                  
                     Ir-Regolament (UE) 2017/1939 jipprevedi li l-Parlament Ewropew u l-Kunsill jaħtru l-Kap Prosekutur Ewropew, bi qbil komuni, minn lista preselettiva ta' kandidati kwalifikati li titfassal mill-bord tal-għażla.
                  
               
                     (3)
                  
                  
                     Ir-Regolament (UE) 2017/1939 jipprevedi wkoll li l-Kunsill jaħtar kull Prosekutur Ewropew minn fost tliet kandidati nnominati minn kull Stat Membru wara li jkun irċieva opinjoni motivata mill-bord tal-għażla.
                  
               
                     (4)
                  
                  
                     Il-bord tal-għażla għandu jeżamina l-applikazzjonijiet għall-pożizzjoni ta' Kap Prosekutur Ewropew u għall-pożizzjonijiet ta' Prosekuturi Ewropej fid-dawl tar-rekwiżiti stabbiliti fl-Artikoli 14(2) u 16(1) tar-Regolament (UE) 2017/1939, rispettivament, inkluż jekk hijiex iggarantita l-indipendenza tal-kandidati.
                  
               
                     (5)
                  
                  
                     Il-bord tal-għażla għandu jinkludi tnax-il persuna magħżula minn fost dawk li kienu membri tal-Qorti tal-Ġustizzja u tal-Qorti tal-Awdituri, dawk li kienu membri nazzjonali tal-Eurojust, membri tal-qrati supremi nazzjonali, prosekuturi ta' livell għoli u avukati ta' kompetenza rikonoxxuta.
                  
               
                     (6)
                  
                  
                     Waħda mill-persuni tal-bord għandha tkun proposta mill-Parlament Ewropew. Fil-31 ta' Mejju 2018, il-Parlament Ewropew ħatar lis-Sur Antonio MURA bħala l-membru tal-bord li għandu jiġi propost minnu.
                  
               
                     (7)
                  
                  
                     Il-Kummissjoni qieset il-ħtieġa għal bilanċ ġeografiku, bilanċ bejn is-sessi u r-rappreżentanza dovuta tas-sistemi ġuridiċi tal-Istati Membri parteċipanti fl-UPPE għas-sħubija fil-bord tal-għażla.
                  
               
                     (8)
                  
                  
                     Fost il-ħdax-il persuna, jiġifieri, sitt irġiel u ħames nisa, proposti mill-Kummissjoni, hemm persuna li kienet membru tal-Qorti tal-Ġustizzja, persuna li kienet membru tal-Qorti tal-Awdituri, persuna li kienet membru nazzjonali tal-Eurojust, ħames prosekuturi ta' livell għoli, żewġ membri ta' qrati supremi nazzjonali u avukat ta' kompetenza rikonoxxuta.
                  
               
                     (9)
                  
                  
                     L-Artikolu 14(3) tar-Regolament (UE) 2017/1939 jipprevedi li l-Kunsill għandu jadotta deċiżjoni li taħtar il-membri tal-bord fuq proposta mill-Kummissjoni.
                  
               
                     (10)
                  
                  
                     Għalhekk jenħtieġ li jinħatru l-membri tal-bord tal-għażla,
                  
               ADOTTA DIN ID-DEĊIŻJONI:
         
            Artikolu 1
            Għall-perijodu ta' erba' snin mid-9 ta' Ottubru 2018, il-persuni li ġejjin għandhom jinħatru membri tal-bord previst fl-Artikolu 14(3) tar-Regolament (UE) 2017/1939:
            
                         
                     
                     
                        Is-Sur Peter FRANK
                     
                  
                         
                     
                     
                        Is-Sinjura Ulrike HABERL-SCHWARZ
                     
                  
                         
                     
                     
                        Is-Sur Theodoros IOANNIDES
                     
                  
                         
                     
                     
                        Is-Sinjura Saale LAOS
                     
                  
                         
                     
                     
                        Is-Sur Jean-Claude MARIN
                     
                  
                         
                     
                     
                        Is-Sur Ján MAZÁK
                     
                  
                         
                     
                     
                        Is-Sinjura María de los Ángeles GARRIDO LORENZO
                     
                  
                         
                     
                     
                        Is-Sur Marin MRČELA
                     
                  
                         
                     
                     
                        Is-Sur Antonio MURA
                     
                  
                         
                     
                     
                        Is-Sur Vítor Manuel DA SILVA CALDEIRA
                     
                  
                         
                     
                     
                        Is-Sinjura Martine SOLOVIEFF
                     
                  
                         
                     
                     
                        Is-Sinjura Raija TOIVIAINEN
                     
                  
         
            Artikolu 2
            Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
         
         
            Magħmul fi Brussell, it-18 ta' Settembru 2018.
            
               
                  Għall-Kunsill
               
               
                  Il-President
               
               G. BLÜMEL
            
         
         
            (1)  ĠU L 283, 31.10.2017, p. 1.